EL Επίσημη Εφημερίδα της Ευρωπαϊκής Ένωσης CE 184/8

Τρίτη, 19 Φεβρουαρίου 2008

Προστασία των οικονομικών συμφερόντων των Κοινοτήτων — Καταπολέμηση της απάτης — Ετήσιες εκθέσεις 2005 και 2006

P6_TA(2008)0052

Ψήφισμα του Ευρωπαϊκού Κοινοβουλίου της 19ης Φεβρουαρίου 2008 σχετικά με την προστασία των οικονομικών συμφερόντων των Κοινοτήτων — Καταπολέμηση της απάτης — Ετήσιες εκθέσεις 2005-2006 (2006/2268(INI))

2009/C 184 E/02

Το Ευρωπαϊκό Κοινοβούλιο,

έχοντας υπόψη τα ψηφίσματά του σχετικά με τις προηγούμενες ετήσιες εκθέσεις της Επιτροπής και της Ευρωπαϊκής Υπηρεσίας Καταπολέμησης της Απάτης (OLAF),

έχοντας υπόψη την έκθεση της Επιτροπής στο Ευρωπαϊκό Κοινοβούλιο και το Συμβούλιο, που δημοσιεύθηκε στις 12 Ιουλίου 2006 με τον τίτλο «Προστασία των οικονομικών συμφερόντων των Κοινοτήτων — καταπολέμηση της απάτης — ετήσια έκθεση 2005» (CΟΜ(2006)0378), συμπεριλαμβανομένων των παραρτημάτων της (SEC(2006)0911 και SEC(2006)0912),

έχοντας υπόψη την έκθεση της Επιτροπής προς το Ευρωπαϊκό Κοινοβούλιο και το Συμβούλιο, που δημοσιεύθηκε στις 6 Ιουλίου 2007 με τον τίτλο «Προστασία των οικονομικών συμφερόντων των Κοινοτήτων — Καταπολέμηση της απάτης — Ετήσια έκθεση 2006» (CΟΜ(2007)0390), συμπεριλαμβανομένων των παραρτημάτων της (SEC(2007)0930 και SEC(2007)0938),

έχοντας υπόψη την ετήσια έκθεση δραστηριοτήτων της OLAF για το έτος 2005 (1),

έχοντας υπόψη την ετήσια έκθεση δραστηριοτήτων της ΟLAF για το έτος 2006 (2),

έχοντας υπόψη την έκθεση δραστηριοτήτων της Επιτροπής Εποπτείας της OLAF για την περίοδο από τον Δεκέμβριο του 2005 έως τον Μάιο του 2007 (3),

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2005 (4),

έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2006 (5),

έχοντας υπόψη το άρθρο 276, παράγραφος 3, και το άρθρο 280, παράγραφος 5, της Συνθήκης ΕΚ,

έχοντας υπόψη τον κανονισμό (ΕΚ, Ευρατόμ) αριθ. 1995/2006 του Συμβουλίου, της 13ης Δεκεμβρίου 2006, για τροποποίηση του κανονισμού (ΕΚ, Ευρατόμ) αριθ. 1605/2002 για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (6),

έχοντας υπόψη τον κανονισμό (Ευρατόμ, ΕΚ) αριθ. 2185/96 του Συμβουλίου, της 11ης Νοεμβρίου 1996, σχετικά με τους ελέγχους και εξακριβώσεις που διεξάγει επιτοπίως η Επιτροπή με σκοπό την προστασία των οικονομικών συμφερόντων των Ευρωπαϊκών Κοινοτήτων από απάτες και λοιπές παρατυπίες (7),

έχοντας υπόψη το άρθρο 45 του Κανονισμού του,

έχοντας υπόψη την έκθεση της Επιτροπής Ελέγχου των Προϋπολογισμών και τις γνωμοδοτήσεις της Επιτροπής Περιφερειακής Ανάπτυξης και της Επιτροπής Γεωργίας και Ανάπτυξης της Υπαίθρου (A6-0009/2008),

A. λαμβάνοντας υπόψη την ουσία του άρθρου 280, παράγραφοι 1 και 2 της Συνθήκης ΕΚ,

Β. λαμβάνοντας υπόψη ότι το άρθρο 53β, παράγραφος 2, του κανονισμού (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (8) (Δημοσιονομικός Κανονισμός) ορίζει: ‘2. Με την επιφύλαξη των συμπληρωματικών διατάξεων που περιλαμβάνονται στις οικείες τομεακές ρυθμίσεις και για να εξασφαλίζεται η χρησιμοποίηση των πόρων σύμφωνα με τους εφαρμοστέους κανόνες και αρχές, τα κράτη μέλη λαμβάνουν όλα τα νομοθετικά, κανονιστικά και διοικητικά μέτρα που είναι αναγκαία για την προστασία των οικονομικών συμφερόντων των Κοινοτήτων. Προς το σκοπό αυτό ιδίως: α) βεβαιώνονται ότι οι ενέργειες που χρηματοδοτούνται από τον κοινοτικό προϋπολογισμό εκτελούνται πράγματι και κατά τον ορθό τρόπο, β) προλαμβάνουν και να αντιμετωπίζουν τις παρατυπίες και τις απάτες, γ) ανακτούν τους πόρους που καταβάλλονται κατά λάθος ή χρησιμοποιούνται εσφαλμένα ή εξαφανίζονται λόγω παρατυπιών ή σφαλμάτων δ) εξασφαλίζουν, μέσω σχετικών τομεακών ρυθμίσεων και σύμφωνα με το άρθρο 30 παράγραφος 3, επαρκή εκ των υστέρων γνωστοποίηση των δικαιούχων των πόρων που προέρχονται από τον κοινοτικό προϋπολογισμό. Προς τούτο, τα κράτη μέλη διεξάγουν ελέγχους και θέτουν σε λειτουργία αποτελεσματικό και αποδοτικό σύστημα εσωτερικών ελέγχων, (…)’

Ποσό των παρατυπιών που κοινοποιήθηκαν

1. χαιρετίζει το γεγονός ότι οι εκθέσεις για την προστασία των οικονομικών συμφερόντων των Κοινοτήτων, και ειδικότερα η έκθεση για το οικονομικό έτος 2006, έχουν καταστεί πιο αναλυτικές· παρατηρεί, ωστόσο, ότι οι στατιστικές στηρίζονται σε πολύ ετερογενείς εθνικές δομές με διαφορετικά διοικητικά, νομικά, ελεγκτικά και εποπτικά συστήματα·

2. απαιτεί οι ετήσιες εκθέσεις για την προστασία των οικονομικών συμφερόντων των Κοινοτήτων, καθώς και οι εκθέσεις του Ευρωπαϊκού Κοινοβουλίου που συντάσσονται βάσει των εν λόγω εκθέσεων, να εγγραφούν στην ημερήσια διάταξη του Συμβουλίου, και το Συμβούλιο να ανακοινώσει κατόπιν τις παρατηρήσεις του στο Κοινοβούλιο και την Επιτροπή·

3. διαπιστώνει ότι στους τομείς των ιδίων πόρων, των γεωργικών δαπανών και των διαρθρωτικών δράσεων των κρατών μελών, οι παρατυπίες που κοινοποιήθηκαν το 2006 ανήλθαν σε συνολικό ποσό 1 143 εκατομμύρια ευρώ (οικονομικό έτος 2005: 1 024 εκατομμύρια ευρώ· οικονομικό έτος 2004: 982,3 εκατομμύρια ευρώ· οικονομικό έτος 2003: 922 εκατομμύρια ευρώ· οικονομικό έτος 2002: 1 150 εκατομμύρια ευρώ)· τα ποσά που κοινοποιήθηκαν στην Επιτροπή από τα κράτη μέλη το 2006 μπορούν να κατανεμηθούν ως εξής: — ίδιοι πόροι: 353 εκατομμύρια ευρώ (οικονομικό έτος 2005: 328,4 εκατομμύρια ευρώ· οικονομικό έτος 2004: 212,4 εκατομμύρια ευρώ· οικονομικό έτος 2003: 269,9 εκατομμύρια ευρώ· οικονομικό έτος 2002: 367 εκατομμύρια ευρώ), — εγγυήσεις στο πλαίσιο του Ευρωπαϊκού Ταμείου Γεωργικού Προσανατολισμού και Εγγυήσεων (ΕΓΤΠΕ): 87 εκατομμύρια ευρώ (οικονομικό έτος 2005: 102 εκατομμύρια ευρώ· οικονομικό έτος 2004: 82,1 εκατομμύρια ευρώ· οικονομικό έτος 2003: 169,7 εκατομμύρια ευρώ· οικονομικό έτος 2002: 198,1 εκατομμύρια ευρώ), — διαρθρωτικές δράσεις: 703 εκατομμύρια ευρώ (οικονομικό έτος 2005: 601 εκατομμύρια ευρώ· οικονομικό έτος 2004: 694,5 εκατομμύρια ευρώ· οικονομικό έτος 2003: 482,2 εκατομμύρια ευρώ· οικονομικό έτος 2002: 614,1 εκατομμύρια ευρώ), διαπιστώνει επίσης ότι στον τομέα των προενταξιακών πιστώσεων, οι παρατυπίες που κοινοποιήθηκαν ανήλθαν το 2006 σε συνολικό ποσό 12,32 εκατομμύρια ευρώ (οικονομικό έτος 2005: 17,6 εκατομμύρια ευρώ)·

4. θεωρεί ότι οι ετήσιες διακυμάνσεις του δημοσιονομικού αντικτύπου των παρατυπιών μπορούν να επηρεαστούν από πολλούς παράγοντες·

5. υπογραμμίζει ότι ο υψηλός αριθμός παρατυπιών που κοινοποιείται στην Επιτροπή δεν σημαίνει αναγκαστικά υψηλό επίπεδο απάτης· μπορεί να συνιστά επίσης την απόδειξη της αποτελεσματικότητας των υφισταμένων μηχανισμών ελέγχου και μιας στενής συνεργασίας μεταξύ του κράτους μέλους και της Επιτροπής· εκφράζει την ικανοποίησή του για το γεγονός ότι η Επιτροπή στην ετήσια έκθεσή της για το έτος 2006 τόνισε τη σημασία της συνεργασίας αυτής·

Γενική ανάλυση

6. διαπιστώνει ότι προκειμένου για τους ιδίους πόρους, το ποσό που συνδέεται με παρατυπίες αυξήθηκε (+ 7 %) από 328 εκατομμύρια ευρώ (2005) σε 353 εκατομμύρια ευρώ (2006)· τα προϊόντα ειδικότερα που συνδέονται με παρατυπίες ήταν οι τηλεοράσεις (2005: 69 εκατομμύρια ευρώ, 2006: 62,3 εκατομμύρια ευρώ) και τα τσιγάρα (2005: 30,9 εκατομμύρια ευρώ, 2006: 27,5 εκατομμύρια ευρώ)· ο αριθμός των περιπτώσεων στην Ιταλία (+ 122 %), και στις Κάτω Χώρες (+ 81 %) αυξήθηκε σαφώς· 113,4 εκατομμύρια ευρώ (32 %) ανακτήθηκαν το 2006·

7. παρατηρεί ότι όσον αφορά τις γεωργικές δαπάνες, το ποσό που συνδέεται με παρατυπίες υποχώρησε από 105 εκατομμύρια ευρώ το 2005 σε 87 εκατομμύρια ευρώ το 2006· η Ισπανία, η Γαλλία και η Ιταλία ήταν υπεύθυνες για το 57,2 % των παρατυπιών που αντιπροσωπεύουν 64,9 εκατομμύρια ευρώ, ενώ οι περισσότερο θιγέντες τομείς ήταν οι τομείς της αγροτικής ανάπτυξης, του βοείου κρέατος καθώς των οπωροκηπευτικών·

8. χαιρετίζει την εφαρμογή του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της Κοινής Γεωργικής Πολιτικής (9) (ΚΓΠ), που αποσκοπεί στην θέσπιση απλοποιημένου και αποτελεσματικότερου νομικού πλαισίου για τα κράτη μέλη με σκοπό την ανάκτηση παράτυπων πληρωμών· καλεί την Επιτροπή να αξιολογήσει την εφαρμογή της νέας αυτής νομοθετικής πράξης και να υποβάλει σχετική έκθεση στο Κοινοβούλιο·

9. εκφράζει την ικανοποίησή του για την καλή λειτουργία του ολοκληρωμένου συστήματος διαχείρισης και ελέγχου (ΟΣΔΕ), με το οποίο εξετάζεται το 68 % των πράξεων, το οποίο κατέστησε δυνατό τον εντοπισμό σημαντικού μέρους των παρατυπιών·

10. σημειώνει με ανησυχία ότι το επίπεδο της ανάκτησης αχρεωστήτως καταβληθέντων ποσών παραμένει χαμηλό και ποικίλλει μεταξύ των κρατών μελών και, επειδή οι πιθανότητες ανάκτησης των σχετικών ποσών μειώνονται με την πάροδο του χρόνου, καλεί την Επιτροπή να εντείνει τις προσπάθειές της για να βελτιωθεί ο ρυθμός ανάκτησης των αχρεωστήτως καταβληθέντων ποσών·

11. φρονεί ότι, όταν σε συγκεκριμένο κράτος μέλος το επίπεδο ανάκτησης παραμένει συστηματικά χαμηλό, η Επιτροπή οφείλει να εφαρμόσει διορθωτικά μέτρα·

12. διαβεβαιώνει την Επιτροπή για την πλήρη υποστήριξή του όσον αφορά την αυστηρή εφαρμογή της νομοθεσίας για διακοπή των πληρωμών και προτρέπει να υπόκειται επίσης η χρηματοδότηση της ΚΓΠ στην ίδια διαδικασία με τα μέτρα που έχουν ήδη εισαχθεί (10) για τη μη μεταφορά κεφαλαίων σε περίπτωση που η Επιτροπή δεν διαθέτει απόλυτη εγγύηση για την αξιοπιστία της διαχείρισης και των συστημάτων ελέγχου του κράτους μέλους το οποίο δικαιούται τα εν λόγω κεφάλαια·

13. καλεί την Επιτροπή να αξιολογήσει την αποδοτικότητα και τη διαφάνεια των συστημάτων παρακολούθησης των πληρωμών που καταβάλλονται σε αγρότες στο πλαίσιο της ετήσιας έκθεσης για την προστασία των οικονομικών συμφερόντων των Κοινοτήτων·

14. εκφράζει την ικανοποίησή του για την εργασία της ειδικής υπηρεσίας ανάκτησης (11), η οποία κατόρθωσε να εκκαθαρίσει μεγάλο αριθμό παρατυπιών των προηγουμένων ετών (1971 έως 2006: 3 061 εκατομμύρια ευρώ)· κατά συνέπεια, τα κράτη μέλη ανέκτησαν 898 εκατομμύρια ευρώ, και 1 200 εκατομμύρια ευρώ μπόρεσαν να εκκαθαριστούν με τη διαδικασία «εκκαθάριση λογαριασμών»· υπογραμμίζει, ωστόσο, ότι τα κράτη μέλη πρέπει να επαγρυπνούν πολύ περισσότερο προκειμένου να αποφεύγονται οι παρατυπίες και να ανακτώνται τα χρήματα·

15. λαμβάνει υπόψη ότι η Επιτροπή ενέκρινε τη δεύτερη έκθεσή της για τα μειονεκτήματα της εφαρμογής του συστήματος του «μαυροπίνακα» (κανονισμός (ΕΚ) αριθ. 1469/95 του Συμβουλίου (12)), και ζητεί να διεξαχθεί ευρύτερη συζήτηση, εντός των θεσμικών οργάνων της ΕΕ, για τις σχετικές μελλοντικές εξελίξεις, με σημαντική αύξηση των χρηματικών ποινών σε κράτη μέλη που δεν εκπληρώνουν τις υποχρεώσεις τους όσον αφορά την επιστροφή αδικαιολογήτως καταβληθέντων ποσών·

16. επισημαίνει ότι το ποσό το οποίο συνδέεται με παρατυπίες στο επίπεδο των διαρθρωτικών δράσεων αυξήθηκε κατά 17 %, από 601 εκατομμύρια ευρώ το 2005 σε 703 εκατομμύρια ευρώ το 2006 (Διαρθρωτικά Ταμεία 517 εκατομμύρια ευρώ, Ταμείο Συνοχής 186 εκατομμύρια ευρώ)· οι παρατυπίες αφορούσαν κυρίως (75 %) το Ευρωπαϊκό Ταμείο Περιφερειακής Ανάπτυξης (ΕΤΠΑ) και το Ευρωπαϊκό Κοινωνικό Ταμείο (ΕΚΤ)· η Γερμανία, η Ισπανία, η Ιταλία, η Πορτογαλία και το Ηνωμένο Βασίλειο προκάλεσαν περίπου το 85 % του επίμαχου ποσού (438,1 εκατομμύρια ευρώ) μεταξύ των διαρθρωτικών ταμείων το 2006· συχνά οι δικαιούχοι τιμολόγησαν μη επιλέξιμες δαπάνες· τα περιστατικά ανακαλύφθηκαν κατά τον έλεγχο των εγγράφων·

17. εκφράζει τη λύπη του για το γεγονός ότι, από τα 95 έργα που χρηματοδοτήθηκαν από τα διαρθρωτικά ταμεία και ελέγχθηκαν κατά την τρέχουσα περίοδο προγραμματισμού, τα 60 είχαν σημαντικά λάθη στις δηλωθείσες δαπάνες έργων, στοιχείο το οποίο αντιπροσωπεύει αύξηση του αριθμού των παρατυπιών σε σχέση με το προηγούμενο έτος· θεωρεί ότι πρέπει να διενεργηθεί λογιστικός έλεγχος σε περισσότερα έργα ώστε τα συμπεράσματα που θα συναχθούν να επιτρέψουν την διατύπωση σαφών συστάσεων για την βελτίωση της οικονομικής διαχείρισης·

18. διαπιστώνει ότι εκ των 703 εκατομμυρίων ευρώ απομένουν προς ανάκτηση 266,5 εκατομμύρια ευρώ για το 2006, ενώ για τα προηγούμενα έτη πρέπει να ανακτηθούν ακόμη 762 εκατομμύρια ευρώ· καλεί την Επιτροπή να ενημερώνει τις αρμόδιες επιτροπές του Κοινοβουλίου δύο φορές ετησίως για την πρόοδο που έχει επιτευχθεί και τα συγκεκριμένα μέτρα που έχουν ληφθεί προκειμένου να επιταχυνθεί η ανάκτηση των οφειλόμενων ποσών·

19. παρατηρεί ότι προκειμένου για τις προενταξιακές πιστώσεις, ο δημοσιονομικός αντίκτυπος υποχώρησε από 26,5 εκατομμύρια ευρώ το 2005 σε 12,3 εκατομμύρια ευρώ το 2006· τα πλέον συχνά λάθη ήταν η τιμολόγηση μη επιλέξιμων δαπανών και η μη τήρηση των συμβατικών ή κανονιστικών όρων· από την εγκαινίαση των πιστώσεων, ανακτήθηκαν 11 εκατομμύρια ευρώ· ωστόσο απομένουν ακόμη 14 εκατομμύρια ευρώ προς ανάκτηση·

20. εξακολουθεί να είναι πεπεισμένο ότι τα κράτη μέλη και τα ευρωπαϊκά θεσμικά όργανα, συμπεριλαμβανομένου του Ελεγκτικού Συνεδρίου, πρέπει να επιτύχουν πολιτική συμφωνία σχετικά με «ανεκτό ποσοστό σφάλματος», προκειμένου να επιτευχθεί θετική δήλωση αξιοπιστίας·

Διαπιστωθείσες αδυναμίες

21. ζητεί από την Επιτροπή να ενσωματώσει στην ετήσια έκθεση 2008 για την προστασία των οικονομικών συμφερόντων των Κοινοτήτων ανάλυση των δομών των κρατών μελών που συμμετέχουν στην καταπολέμηση των παρατυπιών· η ανάλυση αυτή πρέπει να δώσει απάντηση, μεταξύ άλλων, στα ακόλουθα ερωτήματα, προκειμένου το Κοινοβούλιο να έχει σαφέστερη εικόνα της εφαρμογής του νομοθετικού πλαισίου για την «καταπολέμηση της απάτης»: — ποιες εθνικές αρχές στα κράτη μέλη είναι επιφορτισμένες με αυτήν την αποστολή; — πώς οργανώνουν τη συνεργασία τους; — ποιες εξουσίες ελέγχου διαθέτουν οι εθνικές αρχές; — λειτουργούν οι εν λόγω εθνικές αρχές βάσει ετήσιου προγραμματισμού; — είναι υποχρεωμένες να συντάσσουν έκθεση σχετικά με τους επιδιωκόμενους στόχους στο πλαίσιο της ελεγκτικής τους δραστηριότητας; — είναι υποχρεωμένες οι εθνικές αρχές να συντάσσουν έκθεση σχετικά με τη χρησιμοποίηση των πιστώσεων της ΕΕ; — με ποιο τρόπο συνεργάζονται με την OLAF και πώς κοινοποιούνται τα πορίσματά τους στην Επιτροπή; — σε ποιες ευρωπαϊκές βάσεις δεδομένων έχουν άμεση πρόσβαση; — ποιες είναι οι εθνικές βάσεις δεδομένων στις οποίες μπορεί η Επιτροπή να έχει πρόσβαση; — ποιο είναι το εκτιμώμενο ύψος των ελέγχων; — ποιοι είναι οι μηχανισμοί για την κοινοποίηση των παρατυπιών; — ποια κατάσταση επικρατεί όσον αφορά την εφαρμογή του κανονισμού (Ευρατόμ, ΕΚ) αριθ. 2185/96 του Συμβουλίου;

22. ζητεί από την Επιτροπή να υποδείξει, όσον αφορά τον τομέα των ιδίων πόρων, ποιες περαιτέρω δράσεις πρόκειται να αναλάβει προκειμένου να θέσει τέρμα στην παράνομη εισαγωγή τηλεοπτικών συσκευών, τσιγάρων και, γενικότερα, προϊόντων απομίμησης· στο πλαίσιο αυτό, σημειώνει με ικανοποίηση ότι η OLAF μπόρεσε να δημιουργήσει ένα γραφείο στην Κίνα· ενθαρρύνει την Επιτροπή να ενισχύσει την καταπολέμηση των προϊόντων απομίμησης· καλεί την Επιτροπή, στην ετήσια έκθεση για την προστασία των οικονομικών συμφερόντων της Κοινότητας για το 2007 που θα δημοσιευθεί τον Ιούλιο του 2008, να αναφερθεί στις πρωτοβουλίες και δράσεις που ανελήφθησαν βάσει του ψηφίσματος του Κοινοβουλίου, της 11ης Οκτωβρίου 2007, σχετικά με τις συνέπειες της συμφωνίας μεταξύ της Κοινότητας, κρατών μελών και της Philip Morris για την εντατικοποίηση της καταπολέμησης της απάτης και του λαθρεμπορίου τσιγάρων και την πρόοδο που επετεύχθη στην εφαρμογή των συστάσεων της Εξεταστικής Επιτροπής του Κοινοβουλίου για το Κοινοτικό Σύστημα Διαμετακόμισης (13)·

23. θεωρεί τελείως απαράδεκτο το γεγονός ότι η Γερμανία και η Ισπανία, από πολλών ετών, δεν διαβιβάζουν στην Επιτροπή, σε ηλεκτρονική μορφή, πληροφορίες σχετικά με παρατυπίες που συνδέονται με γεωργικές δαπάνες· παρατηρεί εξάλλου ότι οι δύο χώρες είναι υπεύθυνες για το 38 % (33,2 εκατομμύρια ευρώ) των παρατυπιών και ότι η Γερμανία δεν κοινοποιεί επιπλέον τα δεδομένα όσον αφορά τα πρόσωπα και τις ενεχόμενες εταιρείες, παρά τη σχετική υποχρέωση· κατά συνέπεια, καλεί επειγόντως την Επιτροπή να κινήσει διαδικασίες επί παραβάσει εις βάρος αυτών των δύο κρατών μελών και να παρακρατήσει το 10 % των αγροτικών πληρωμών ενόσω εκκρεμεί η διαδικασία· ζητεί από τον πρόεδρο της Επιτροπής Ελέγχου των Προϋπολογισμών να απευθύνει επιστολή προς τις μόνιμες αντιπροσωπείες των χωρών αυτών και να ζητήσει εξηγήσεις·

24. είναι της γνώμης ότι το χρονικό διάστημα 39 μηνών που παρέρχεται μεταξύ της στιγμής κατά την οποία τελείται η παρατυπία και τη στιγμή κατά την οποία η εν λόγω παρατυπία κοινοποιείται στην Επιτροπή δεν μπορεί να γίνει ανεκτή, λόγω του ότι η καθυστέρηση αυτή καθιστά δυσχερέστερη την ανάκτηση· ζητεί από την Επιτροπή να ανακοινώσει ποιά μέτρα έλαβε προκειμένου να ανακαλέσει τα κράτη μέλη στην τάξη· διαπιστώνει ότι η συμπεριφορά των κρατών μελών δείχνει έλλειψη επαγρύπνησης·

25. ζητεί από την Επιτροπή να ανακοινώσει ποια μέτρα έλαβε προκειμένου να μειώσει τον αριθμό των παρατυπιών στους τομείς της αγροτικής ανάπτυξης, του βοείου κρέατος και των οπωροκηπευτικών·

26. ζητεί από την Επιτροπή να επιδείξει αυστηρότητα εάν η Ελλάδα δεν τηρήσει το σχέδιο δράσης για την εισαγωγή του ολοκληρωμένου συστήματος διαχείρισης και ελέγχου (14)· επιθυμεί να πληροφορηθεί το συνολικό ύψος των επιχορηγήσεων/ενισχύσεων από τον κοινοτικό προϋπολογισμό που έχουν καταβληθεί μέχρι σήμερα στην Ελλάδα για την εγκαθίδρυση του ΟΣΔΕ καθώς και εάν το ποσό αυτό μπορεί να ανακληθεί, εφόσον το σύστημα δεν είναι πλήρως λειτουργικό έως τον Σεπτέμβριο του 2008·

27. παρατηρεί ότι, προκειμένου για τις διαρθρωτικές δράσεις, το 84 % του συνόλου των παρατυπιών καταγράφηκαν στην Ιταλία (2006: 228,2 εκατομμύρια ευρώ), στην Ισπανία (2006: 85,7 εκατομμύρια ευρώ), στο Ηνωμένο Βασίλειο (2006: 59,8 εκατομμύρια ευρώ), στην Πορτογαλία (2006: 37,2 εκατομμύρια ευρώ) και στη Γερμανία (2006: 27,2 εκατομμύρια ευρώ)· διαπιστώνει επίσης ότι ούτε η Γερμανία, ούτε η Ισπανία χρησιμοποιούν την ηλεκτρονική διάταξη του συστήματος πληροφοριών κατά της απάτης· επισημαίνει επίσης ότι η Γερμανία δεν αποστέλλει τα δεδομένα για τα πρόσωπα και τις ενεχόμενες εταιρείες· καλεί τον πρόεδρο της επιτροπής Ελέγχου των Προϋπολογισμών να απευθύνει επιστολή προς τις μόνιμες αντιπροσωπείες των χωρών αυτών και να ζητήσει εξηγήσεις·

28. θεωρεί ότι, στο πλαίσιο αυτό, η περίοδος προγραμματισμού 2000-2006 απέδειξε ότι υπερβολικά περίπλοκοι κανόνες και αναποτελεσματικά συστήματα εποπτείας και ελέγχου συνέβαλαν στις διαπιστωθείσες παρατυπίες· επισημαίνει επιπλέον ότι οι πληρωμές έφθασαν συχνά με καθυστέρηση στους δικαιούχους· κατά συνέπεια εκφράζει την ικανοποίησή του για τις βελτιώσεις που επέφερε ο κανονισμός (ΕΚ) αριθ. 1083/2006 του Συμβουλίου, της 11ης Ιουλίου 2006, περί καθορισμού γενικών διατάξεων για το Ευρωπαϊκό Ταμείο Περιφερειακής Ανάπτυξης, το Ευρωπαϊκό Κοινωνικό Ταμείο και το Ταμείο Συνοχής (15)· επιθυμεί, γενικώς, οι περιφερειακές και τοπικές αρχές να συμμετέχουν περισσότερο στον προγραμματισμό και την εκτέλεση των πιστώσεων·

29. υπενθυμίζει ότι το Κοινοβούλιο στην παράγραφο 11 του ψηφίσματος της 15ης Ιουνίου 2006, σχετικά με την προστασία των οικονομικών συμφερόντων των Κοινοτήτων και την καταπολέμηση της απάτης — ετήσια έκθεση 2004 (16) είχε εκφράσει την άποψη ότι: «(…) κατά το χρονικό διάστημα που αφορά η έκθεση του 2005 ιδιαίτερη προσοχή πρέπει να δοθεί στις παρατυπίες που αφορούν τον τομέα των διαρθρωτικών ενεργειών»· σημειώνει, ωστόσο, ότι, όπως φαίνεται, η κατάσταση έχει επιδεινωθεί·

30. εκτιμά ότι η Επιτροπή πρέπει να αποδώσει ιδιαίτερη σημασία στα εγκληματικά δίκτυα που έχουν ειδικευθεί στην κατάχρηση ευρωπαϊκών πιστώσεων·

31. καλεί την Επιτροπή να παράσχει στην Επιτροπή Ελέγχου των Προϋπολογισμών του Κοινοβουλίου λεπτομερή ανάλυση του συστήματος ή των συστημάτων που χρησιμοποιεί το οργανωμένο έγκλημα, είτε μέσω μεθόδων μαφίας είτε όχι, για να υπονομεύσει τα οικονομικά συμφέροντα των Κοινοτήτων·

32. εκφράζει τη βαθύτατη ανησυχία του για τη διαπίστωση του Προέδρου του Ελεγκτικού Συνεδρίου, ότι τα συστήματα ελέγχου και εποπτείας στα κράτη μέλη ήταν γενικώς αναποτελεσματικά ή μετρίως αποτελεσματικά, και η εποπτεία της λειτουργίας τους από την Επιτροπή ήταν μετρίως αποτελεσματική (17)·

33. ζητεί, ως εκ τούτου, από τα κράτη μέλη να εγγυηθούν την ποιότητα των συστημάτων ελέγχου και εποπτείας που διαθέτουν υιοθετώντας, σε κατάλληλο πολιτικό επίπεδο, εθνική δήλωση διαχείρισης σχετικά με όλες τις κοινοτικές πιστώσεις που υπόκεινται σε κοινή διαχείριση· ζητεί από την Επιτροπή να στηρίξει ενεργά αυτήν την ιδέα και να παρουσιάσει την επιτευχθείσα πρόοδο στην ετήσια έκθεσή της για την προστασία των οικονομικών συμφερόντων των Κοινοτήτων·

34. καλεί την Επιτροπή να λάβει τα κατάλληλα μέτρα, ενδεχομένως συμπεριλαμβάνοντας διαδικασίες επί παραβάσει, εις βάρος εκείνων των κρατών μελών που δεν επικουρούν τις υπηρεσίες της Επιτροπής κατά τη διεξαγωγή επιτοπίων ελέγχων όπως προβλέπεται από τον κανονισμό (Ευρατόμ, ΕΚ) αριθ. 2185/96 του Συμβουλίου·

35. ζητεί, στο πλαίσιο αυτό, από την Επιτροπή να εξετάσει την εισαγωγή δεσμευτικών και προληπτικών στοιχείων στη μελλοντική νομοθεσία της ΕΕ στον τομέα της από κοινού διαχείρισης προκειμένου οι παρατυπίες να μπορούν να ανακτώνται κατά το τέλος της διαδικασίας ανάκτησης, π.χ. παροχή εγγύησης ενός κράτους μέλους έναντι των Κοινοτήτων για τη χρησιμοποίηση των ευρωπαϊκών πιστώσεων από τους αποδέκτες·

36. υπενθυμίζει ότι, σε επίπεδο διαρθρωτικών δράσεων, απομένουν περισσότερα των 1 000 εκατομμύρια ευρώ να ανακτηθούν για το 2006 και τα προηγούμενα έτη·

37. τονίζει την άμεση ευθύνη των κρατών μελών για ανάκτηση πόρων η πληρωμή των οποίων παρουσιάζει παρατυπίες· επαναλαμβάνει την παρότρυνσή του προς την Επιτροπή να αναστέλλει ενδιάμεσες πληρωμές στα κράτη μέλη σε περίπτωση σοβαρών παρατυπιών· αναγνωρίζει την ανάγκη να υπάρχει η αρμόζουσα αντίδραση όταν διαπιστώνεται ότι τα συστήματα διαχείρισης και ελέγχου στα κράτη μέλη είναι ανεπαρκή και υπενθυμίζει ότι οι απάτες και οι παρατυπίες υπονομεύουν το έργο της Ευρωπαϊκής Ένωσης, ειδικότερα δε τα προγράμματα διαρθρωτικών δράσεων·

38. εκφράζει την ικανοποίησή του για το γεγονός ότι, στο πλαίσιο της ευρωπαϊκής πρωτοβουλίας για τη διαφάνεια, θα δημοσιεύονται πληροφορίες σχετικά με τους δικαιούχους των διαρθρωτικών ταμείων, ζητεί δε επιμόνως να επιβληθεί στα κράτη μέλη η αυστηρή υποχρέωση δημοσίευσης των πληροφοριών σχετικά με τα προγράμματα και τους δικαιούχους πιστώσεων από όλα τα κοινοτικά ταμεία που υπόκεινται σε κοινή διαχείριση·

39. ζητεί από τα κράτη μέλη να κοινοποιούν ετησίως στην Επιτροπή την οικονομική απώλεια που προκλήθηκε από τα οριστικώς απολεσθέντα ποσά, ποσά τα οποία Επιτροπή πρέπει να περιλαμβάνει στην ετήσια έκθεσή της·

40. ζητεί επίσης από τις αρμόδιες αρχές των κρατών μελών να ενημερώνουν την Επιτροπή, συμπεριλαμβανομένης της OLAF, άπαξ ετησίως, σχετικά με δικαστικές αποφάσεις που αφορούν την παράνομη χρησιμοποίηση διαρθρωτικών πιστώσεων·

41. ζητεί από την Επιτροπή να λάβει θέση σχετικά με την αρνητική εκτίμηση της εργασίας της από το Ελεγκτικό Συνέδριο και να εξηγήσει ποιά μέτρα έχει λάβει προκειμένου να βελτιώσει, στους κόλπους των κρατών μελών, μια κατάσταση που θέτει σε κίνδυνο την προστασία των οικονομικών συμφερόντων των Κοινοτήτων·

42. καλεί συγχρόνως την Επιτροπή να ενημερώνει συχνότερα τα κράτη μέλη και να παρέχει λεπτομερή στοιχεία σχετικά με τον τρόπο αξιοποίησης των διαβιβασθεισών πληροφοριών καθώς και τη συνέχεια που έδωσε σε αναφερθείσες περιπτώσεις παρατυπιών·

43. διαπιστώνει ότι, όσον αφορά τη χρησιμοποίηση προενταξιακών πιστώσεων, η Βουλγαρία (2006: 1,7 εκατομμύρια ευρώ), η Πολωνία (2006: 2,4 εκατομμύρια ευρώ), η Ρουμανία (2006: 5,5 εκατομμύρια ευρώ) και η Σλοβακία (2006: 1,9 εκατομμύρια ευρώ) προκάλεσαν το 94 % των παρατυπιών· επισημαίνει ότι, στο πλαίσιο αυτό, η Επιτροπή έχει υπογραμμίσει την ανάγκη κοινής ερμηνείας και ενιαίας εφαρμογής των κατευθυντηρίων γραμμών και των εγγράφων εργασίας· ζητεί, κατά συνέπεια, από την Επιτροπή να αναφέρει τα μέτρα τα οποία έλαβε σχετικά·

44. καλεί την Επιτροπή να μεριμνήσει ώστε τα κράτη μέλη να είναι εις θέση να εντοπίζουν σαφέστερα και από την αρχή τις παρατυπίες για τις οποίες υπάρχουν υπόνοιες ότι αποτελούν παράνομες καταχρήσεις, δεδομένου ότι τα κράτη μέλη εξακολουθούν να αντιμετωπίζουν δυσκολίες προκειμένου να αναγνωρίζουν επακριβώς πότε υφίσταται παρατυπία ή απάτη και ποια στοιχεία πρέπει να κοινοποιηθούν στην Επιτροπή/OLAF, μολονότι τηρούν τις υποχρεώσεις υποβολής τριμηνιαίων εκθέσεων·

45. καλεί την Επιτροπή να παρέχει στήριξη στα κράτη μέλη κατά τη χρησιμοποίηση του συστήματος πληροφοριών για την καταπολέμηση της απάτης της OLAF (AFIS)/Ciginfo· πιστεύει ότι η ενιαία αυτή διοικητική ιστοσελίδα μπορεί να βελτιώσει την ανταλλαγή δεδομένων (ιδίως όσον αφορά τις παρατυπίες) μεταξύ OLAF και κρατών μελών μόλις τα εθνικά και ευρωπαϊκά συστήματα καταστούν συμβατά·

46. χαιρετίζει το γεγονός ότι η επιτροπή Ελέγχου των Προϋπολογισμών έχει συναντηθεί ήδη δύο φορές με τους ομολόγους της από τα εθνικά κοινοβούλια· πιστεύει ότι οι ετήσιες συνεδριάσεις των επιτροπών ελέγχου των προϋπολογισμών των εθνικών κοινοβουλίων και του Ευρωπαϊκού Κοινοβουλίου θα μπορούσαν να είναι εξαιρετικά χρήσιμες για τη βελτίωση των συστημάτων ελέγχου και εποπτείας των κρατών μελών και την απόκτηση εθνικής δήλωσης για τη διαχείριση·

47. προσβλέπει στη στενότερη δυνατή συνεργασία μεταξύ του Ευρωπαϊκού Ελεγκτικού Συνεδρίου και των εθνικών και περιφερειακών ελεγκτικών οργάνων προκειμένου το Ελεγκτικό Συνέδριο να μπορεί να χρησιμοποιεί περισσότερο τις εκθέσεις τους για τον έλεγχο της χρήσης των κονδυλίων της ΕΕ στα κράτη μέλη·

Εκθέσεις δραστηριοτήτων της OLAF

48. διαπιστώνει ότι η ΟLAF αναδιαρθρώθηκε το 2006 λαμβάνοντας υπόψη την ειδική έκθεση 1/2005 του Ελεγκτικού Συνεδρίου· εκτιμά ότι η λειτουργία της OLAF πρέπει να αξιολογηθεί από το Κοινοβούλιο στο πλαίσιο της διαδικασίας αναθεώρησης του κανονισμού σχετικά με την OLAF·

49. καλεί την Επιτροπή να διασφαλίσει ότι η βάση δεδομένων που αναφέρεται στο άρθρο 95 του αναθεωρημένου δημοσιονομικού κανονισμού θα τεθεί σε πλήρη λειτουργία από 1ης Ιανουαρίου 2009·

50. διαπιστώνει ότι η ΟLAF έλαβε 802 νέες κοινοποιήσεις το 2005 και 826 το 2006· χαιρετίζει το γεγονός ότι το σύστημα αξιολόγησης επέτρεψε να μειωθούν οι έρευνες που κινήθηκαν σε 254 περιπτώσεις, καθώς και το γεγονός ότι, επιπλέον, για την πλειονότητα των περατωθεισών ερευνών, οι στατιστικές καταδεικνύουν μια διοικητική, πειθαρχική, οικονομική, δικαστική ή νομοθετική παρακολούθηση· σημειώνει ότι ο δημοσιονομικός αντίκτυπος του συνόλου των εκκρεμουσών υποθέσεων και των υποθέσεων που περατώθηκαν ανέρχονταν σε 6 600 εκατομμύρια ευρώ κατά το τέλος του έτους 2005 και σε 7 400 εκατομμύρια ευρώ κατά το τέλος του έτους 2006, και ότι οι πλέον θιγέντες τομείς ήταν τα διαρθρωτικά ταμεία (2006: 1 606,7 εκατομμύρια ευρώ), τα τσιγάρα (2006: 1 320,1 εκατομμύρια ευρώ), το τελωνείο (2006: 989,8 εκατομμύρια ευρώ) και ο ΦΠΑ (2006: 727,8 εκατομμύρια ευρώ)·

51. καλεί την Επιτροπή να επεξεργαστεί την κατάλληλη νομική βάση για τη δημοσίευση των ονομάτων επιχειρήσεων και ατόμων που έχουν αποδεδειγμένα προσβάλει τα οικονομικά συμφέροντα των Κοινοτήτων·

52. εκφράζει την ικανοποίησή του για τον τρόπο με τον οποίο η OLAF πληροφόρησε το Κοινοβούλιο σχετικά με την παρακολούθηση των περατωθεισών ερευνών· παρατηρεί, ωστόσο, ότι οι εμπλεκόμενες εισαγγελίες αρνήθηκαν να δώσουν συνέχεια σε 20 περιπτώσεις (από 134 περιπτώσεις όπου είχε ζητηθεί δικαστική παρακολούθηση) για λόγους παραγραφής ή έλλειψης αποδείξεων·

53. ωστόσο, εκφράζει την απογοήτευσή του για το γεγονός ότι η OLAF δεν επανέφερε τον διάλογο για τις γραπτές πληροφορίες που λαμβάνει τακτικά η αρμόδια κοινοβουλευτική επιτροπή, όπως ζητεί το Κοινοβούλιο στο προαναφερθέν ψήφισμά του της 15ης Ιουνίου 2006·

54. διαπιστώνει ότι, όπως και κατά τα προηγούμενα έτη, οι περισσότερες των περιπτώσεων καταγράφηκαν στο Βέλγιο, τη Γερμανία και την Ιταλία·

55. επισημαίνει το προαναφερθέν ψήφισμά του, της 11ης Οκτωβρίου 2007·

56. διαπιστώνει ότι, το 2006, ποσό μεγαλύτερο των 450 εκατομμύρια ευρώ ενεγράφη ως ποσό προς ανάκτηση, στο πλαίσιο των ερευνών της OLAF, και ότι το ποσό αυτό προέρχεται από τις περιπτώσεις που περατώθηκαν το 2006 (περίπου 114 εκατομμύρια ευρώ) και από μέτρα της τρέχουσας παρακολούθησης (περίπου 336 εκατομμύρια ευρώ, που προέρχονται κυρίως από τον γεωργικό τομέα (134,6 εκατομμύρια ευρώ) και από τα διαρθρωτικά ταμεία (146,3 εκατομμύρια ευρώ))·

57. χαιρετίζει τη συνεργασία μεταξύ OLAF, Europol, Εurojust και ορισμένων διεθνών οργανισμών, συνεργασία η οποία έχει, μεταξύ άλλων, ως σκοπό την καταπολέμηση του οργανωμένου εγκλήματος· υπογραμμίζει, συγχρόνως, ότι μια τέτοια συνεργασία πρέπει να είναι διαφανής και ως εκ της φύσεώς της να προστατεύει την ανεξαρτησία της OLAF·

58. κατανοεί το γεγονός ότι η Επιτροπή επιθυμεί να περιορίσει τον αριθμό των γλωσσικών εκδοχών των εκθέσεών της για λόγους οικονομίας· επιμένει ωστόσο ότι το παράρτημα 2 των ετησίων εκθέσεων για την προστασία των οικονομικών συμφερόντων των Κοινοτήτων, καθώς και οι εκθέσεις δραστηριοτήτων πρέπει να διατίθενται τουλάχιστον στην αγγλική, γαλλική και γερμανική γλώσσα·

Αναθεώρηση του κανονισμού σχετικά με την OLAF

59. υπενθυμίζει στην Επιτροπή ότι το Κοινοβούλιο έχει ζητήσει, με την παράγραφο 30 του προαναφερθέντος ψηφίσματος της 15ης Ιουνίου 2006, «να συμπεριληφθούν όλες οι αρμοδιότητες διεξαγωγής ερευνών της OLAF σε έναν και μοναδικό κανονισμό»· υπογραμμίζει ταυτόχρονα ότι η λειτουργούσα στους κόλπους του Συμβουλίου «ομάδα εργασίας για την καταπολέμηση της απάτης» φαίνεται ότι τάσσεται υπέρ του εξορθολογισμού των σημερινών νομικών βάσεων (18)· για τον λόγο αυτόν, καλεί την OLAF, στο πλαίσιο της ετήσιας έκθεσης δραστηριοτήτων της για το 2007, να υποβάλει επειγόντως ανάλυση της διαλειτουργικότητας των διαφόρων νομικών βάσεων δυνάμει των οποίων εκχωρούνται στην OLAF αρμοδιότητες διεξαγωγής ερευνών, προκειμένου να ενσωματωθούν τα πορίσματα της ανάλυσης αυτής στην μελλοντική αναθεώρηση του κανονισμού σχετικά με την OLAF· επισημαίνει, στο πλαίσιο αυτό, το γεγονός ότι η Συνθήκη της Λισαβόνας (19) τροποποιεί επίσης το άρθρο 280 της Συνθήκης ΕΕ που αφορά την καταπολέμηση της απάτης·

60. υπενθυμίζει ότι το Ευρωπαϊκό Δικαστήριο Ανθρωπίνων Δικαιωμάτων έκρινε στις 27 Νοεμβρίου 2007 όσον αφορά την υπόθεση Tillack κατά Βελγίου (αίτηση αριθ. 20477/05) ότι το βελγικό κράτος, κατά τη διενέργεια ερευνών στο σπίτι του δημοσιογράφου, παραβίασε το άρθρο 10 (ελευθερία της έκφρασης) της Ευρωπαϊκής Σύμβασης των Δικαιωμάτων του Ανθρώπου· επισημαίνει, ωστόσο, ότι οι προηγηθείσες διοικητικές έρευνες της OLAF και της Επιτροπής δεν αποτελούν αντικείμενο της απόφασης αυτής· υποστηρίζει, στο πλαίσιο αυτό, ότι γενικά πρέπει να λαμβάνονται όλα τα ενδεικνυόμενα μέτρα για να προστατεύονται τα δικαιώματα των ατόμων για τα οποία διεξάγεται έρευνα·

Καταπολέμηση της απάτης επί του ΦΠΑ

61. ανησυχεί ιδιαίτερα για την οικονομική ζημία που προκαλούν οι συναλλαγές τύπου «carrousel»· διαπιστώνει, π.χ., ότι το Γερμανικό Ινστιτούτο Οικονομικών Μελετών αποτιμά την απώλεια των εθνικών εσόδων ΦΠΑ για τα έτη 2003-2005 μεταξύ 17 000 και 18 000 εκατομμύρια ευρώ ανά έτος, ότι, γενικώς, τα κράτη μέλη εκτιμούν ότι χάνουν περίπου το 10 % των εσόδων του ΦΠΑ κάθε έτος και ότι ένα τρίτο των απωλειών αυτών οφείλεται σε διαμεθοριακές συναλλαγές τύπου «carrousel»·

62. παρατηρεί, εξάλλου, ότι η Βουλή των Λόρδων αποτιμά την απώλεια των εθνικών εσόδων ΦΠΑ στο Ηνωμένο Βασίλειο για τα έτη 2005 έως 2006 μεταξύ 3 500 και 4 750 εκατομμύρια λιρών στερλινών: ήτοι τουλάχιστον 9,6 εκατομμύρια λίρες στερλίνες ανά ημέρα· παραπέμπει στην έκθεση, στην οποία σημειώνεται ότι ο μηχανισμός που εφαρμόζεται επί του παρόντος για τις διακοινοτικές συναλλαγές ΦΠΑ δεν είναι βιώσιμος (20)·

63. υπενθυμίζει ότι μόνο τα πραγματικά έσοδα μπορούν να ληφθούν υπόψη για την είσπραξη των ιδίων πόρων ΦΠΑ·

64. ανησυχεί ιδιαίτερα για το γεγονός ότι πολλά κράτη μέλη συνεχίζουν να είναι επιφυλακτικά ως προς την ενίσχυση της συνεργασίας μεταξύ των αρμοδίων εθνικών υπηρεσιών αφενός, και μεταξύ της Επιτροπής, συμπεριλαμβανομένης της OLAF, και των εθνικών υπηρεσιών αφετέρου·

65. χαιρετίζει την ανακοίνωση της Επιτροπής προς το Συμβούλιο όσον αφορά ορισμένα βασικά στοιχεία που συμβάλλουν στη χάραξη μιας στρατηγικής για την καταπολέμηση της απάτης στον τομέα του ΦΠΑ εντός της ΕΕ (COM(2007)0758)· καλεί συνεπώς την αρμόδια επιτροπή του να παρακολουθήσει με προσοχή την εφαρμογή της ανακοίνωσης αυτής·

66. εκφράζει τη λύπη του για το γεγονός ότι το Συμβούλιο δεν έλαβε ακόμα θέση επί της πρότασης κανονισμού σχετικά με την αμοιβαία διοικητική συνδρομή για τους σκοπούς της προστασίας των οικονομικών συμφερόντων της Κοινότητας κατά της απάτης και κάθε άλλης παράνομης δραστηριότητας (21) που αποτέλεσε αντικείμενο πρώτης ανάγνωσης στο Κοινοβούλιο στις 23 Ιουνίου 2005 (22)· ζητεί από τον Πρόεδρό του να έρθει σε επαφή με την Προεδρία του Συμβουλίου προκειμένου να προωθηθεί αυτός ο φάκελος·

67. εκτιμά ότι, προκειμένου να καταπολεμηθεί η διαμεθοριακή απάτη του τύπου «carrousel», απαιτείται καλύτερη συνεργασία μεταξύ των αρμοδίων υπηρεσιών, καθώς και με την Επιτροπή (OLAF)· θεωρεί ότι, στο πλαίσιο αυτό, πρέπει να ενισχυθούν το σύστημα ανταλλαγής των πληροφοριών για τον ΦΠΑ και η συνεργασία στον τομέα της ανάλυσης των δεδομένων, με τη βοήθεια της Επιτροπής (OLAF)·

*

* *

68. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στο Δικαστήριο, στο Ελεγκτικό Συνέδριο, στην Επιτροπή Εποπτείας της OLAF και στην ΟLAF.

(1) http://ec.europa.eu/atwork/synthesis/aar/aar2005/doc/olaf_aar.pdf

(2) http://ec.europa.eu/atwork/synthesis/aar/doc/olaf_aar.pdf

(3) http://ec.europa.eu/anti_fraud/reports/sup-com_en.html

(4) ΕΕ C 263 της 31.10.2006, σ. 1.

(5) EE C 273 της 15.11.2007, σ. 1.

(6) ΕΕ L 390 της 30.12.2006, σ. 1.

(7) ΕΕ L 292 της 15.11.1996, σ. 2.

(8) ΕΕ L 248 της 16.9.2002, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1525/2007 (ΕΕ L 343 της 27.12.2007, σ. 9).

(9) ΕΕ L 209 της 11.8.2005, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 1437/2007 (ΕΕ L 322 της 7.12.2007, σ. 1).

(10) Απαντώντας γραπτώς στην Επιτροπή Ελέγχου των Προϋπολογισμών, η D. Hübner, μέλος της Επιτροπής, δήλωσε ότι το 2006 οι απαιτήσεις πληρωμών στο πλαίσιο του ΕΤΠΑ συγκρατήθηκαν από την Ισπανία εν αναμονή των αποτελεσμάτων των ελέγχων διορθωτικών μέτρων. Άλλα παραδείγματα είναι διακοπές των πληρωμών στο πλαίσιο του ΕΚΤ το 2005 για όλα τα προγράμματα στην Αγγλία, για προγράμματα του στόχου 3 και ορισμένα περιφερειακά προγράμματα στη Γαλλία, και για προγράμματα στις περιφέρειες της Καλαβρίας και της Σικελίας στην Ιταλία, και το 2006 για το πρόγραμμα EQUAL στην Ισπανία και στην Ιταλία.

(11) Η ειδική υπηρεσία ανάκτησης δημιουργήθηκε κατόπιν της ανακοινώσεως της Επιτροπής «Βελτίωση της είσπραξης των απαιτήσεων της Κοινότητας που προκύπτουν από την άμεση και επιμερισμένη διαχείριση των κοινοτικών δαπανών» (COM(2002)0671 τελικό). Η εν λόγω υπηρεσία αποτελεί συνδυασμένη πρωτοβουλία των ΟLΑF/ΑGRΙ και λειτουργεί υπό την προεδρία της ΟLΑF.

(12) Κανονισμός (ΕΚ) αριθ. 1469/95 του Συμβουλίου, της 22ας Ιουνίου 1995, σχετικά με τα μέτρα που πρέπει να ληφθούν έναντι ορισμένων δικαιούχων συναλλαγών που χρηματοδοτούνται από το ΕΓΤΠΕ, Τμήμα Εγγυήσεων (ΕΕ L 145 της 29.6.1995, σ. 1).

(13) Κείμενα που εγκρίθηκαν, P6_TA(2007)0432.

(14) Η ετήσια έκθεση του Ελεγκτικού Συνεδρίου για το οικονομικό έτος 2006: «5.11. Για πέμπτη συνεχόμενη χρονιά, η δήλωση του Γενικού Διευθυντή περιέχει επιφύλαξη σχετικά με την ελλιπή εφαρμογή του ΟΣΔΕ στην Ελλάδα. Για το 2006, το Συνέδριο επιβεβαίωσε τη συνεχιζόμενη αδυναμία διενέργειας των βασικών ελέγχων και συγκεκριμένα: επεξεργασία των αιτήσεων, διαδικασίες επιθεώρησης, ακεραιότητα της βάσης δεδομένων για τα ζώα καθώς το σύστημα αναγνώρισης αγροτεμαχίων».

(15) ΕΕ L 210 της 31.7.2006, σ. 25. Κανονισμός όπως τροποποιήθηκε με τον κανονισμό (ΕΚ) αριθ. 1989/2006 (ΕΕ L 411 της 30.12.2006, σ. 6).

(16) ΕΕ C 300 Ε της 9.12.2006, σ. 508.

(17) Ομιλία εκφωνηθείσα ενώπιον της επιτροπής Ελέγχου του Προϋπολογισμού στις 12 Νοεμβρίου 2007.

(18) Επιστολή της 2ας Απριλίου 2007 προς τον Διευθυντή της OLAF.

(19) ΕΕ C 306 της 17.12.2007, σ. 127.

(20) Παράγραφος 52 της έκθεσης της Βουλής των Λόρδων, επιτροπή για την Ευρωπαϊκή Ένωση, Stopping the Carousel· Missing Trader Fraud in the EU, HL Paper 101, 25 Μαΐου 2007.

(21) COM(2004)0509 που τροποποιήθηκε στη συνέχεια με το COM(2006)0473.

(22) EE C 133 E της 8.6.2006, σ. 105.